文同
辛亥孟秋戊子有虹下天绕飞泉山入东谷饮古井
长虹落天帔，万丈截群岭。
蟠身下深谷，俯首饮古井。
居人莫之指，况复敢引领。
幡然绕空去，云雾变俄顷。
乾坤为之黑，喷雨极暴猛。
崩流汇沟澜，巨涨没四境。
民田一漂荡，多稼不可省。
此物盖虫类，闻亦具头颈。
淫沴之所生，诗传载为眚。
朝西暮东出，辄与日对影。
夫何此凶孽，得使乘时逞。
高风扫寥廓，一帚昏秽净。
煌煌太阳起，隙穴被光景。
群阴逐海内，此物应远屏。